钦定古今图书集成/理学汇编/文学典/第010卷 > 郑瑗井观琐言 > 《尚书文体》
## 钦定古今图书集成/理学汇编/文学典/第010卷 > 郑瑗井观琐言 > 《尚书文体》

《尚书》，辞语聱牙，盖当时宗庙朝廷著述之体，用此一
种奥古文字。其馀记录答问之辞，其文体又自循常。
如《左氏内外传》文，虽记西周时谏诤之辞，亦皆不甚
艰深。至载襄王命管仲受享，与命晋文公之辞，灵王
命齐灵公、景王追命卫襄公、定王使单平公对卫庄
公使者之言，鲁哀公诔孔子辞，其文便佶屈如《书》体，
《礼记》文亦不艰深。至载卫孔悝鼎铭，便佶屈。凡古器
物诸款识之类，其体皆如此。又如《左氏》记秦穆公语，
皆明白如常辞，及观《书秦誓》文，便自奥古。至汉齐王
闳、燕王旦、广陵王胥诸封策，尚用此体。他文却不然。
如今人作文辞自是一样，语录之类自是一样，官府
行移又自是一样，不容紊杂。予尝疑《孟子》“父母使舜
完廪”一段，是古逸书之辞，其文甚似。《楚辞》曰“岂不郁
陶而思君兮”，亦是用其语。